b'\n_START_ARTICLE_\nBescuits a la cuina turca\n_START_PARAGRAPH_\nEls bescuits en la cuina turca s\xc3\xb3n l\'etimek, el peksimet, el gevrek i la galeta, tots bescuits durs sense llevat (i \xe2\x80\x98cuits dues vegades\xe2\x80\x99) tal com indica el nom gen\xc3\xa8ric.\n_START_SECTION_\nVariants\n_START_PARAGRAPH_\nA la cuina turca el bescuit en general s\'anomena "peksimet". La paraula \xc3\xa9s de proced\xc3\xa8ncia grega - paximadi (o\xcf\x80\xce\xb1\xce\xbe\xce\xb9\xce\xbc\xce\xac\xce\xb4\xce\xb9), i significava pa d\'ordi a Bizanci. Els turcs fornejaren paximadi dues vegades i aix\xc3\xad n\'abaixaren el nivell d\'humitat -li van treure aigua-. L\'any 1790, per la necessitat imperant de la marina otomana, es va ordenar a les fleques de simit i \xc3\xa7\xc3\xb6rek fer peksimet pels mariners. Aix\xc3\xad, el peksimet ha estat, durant segles, un aliment b\xc3\xa0sic pels mariners otomans i tamb\xc3\xa9 pels soldats turcs tant a la Primera Guerra Mundial com a la Guerra d\'independ\xc3\xa8ncia turca._NEWLINE_A les acaballes del segle passat, Eti, una de les majors companyies d\'ind\xc3\xbastria alimentaria a Turquia va introduir la versi\xc3\xb3 turca del bescuit alemany Zwieback amb el nom comercial Etimek, combinant el nom de la marca (Eti) amb el nom de pa (ekmek) en turc. El producte va tenir tanta reeixida que avui en dia etimek \xc3\xa9s una paraula molt utilitzada tal com aspirin (l\'aspirina) o jilet (fulla d\'afaitar, de Gillette)._NEWLINE_Un altre bescuit turc s\xc3\xb3n les galetes (de galetta en itali\xc3\xa0 i galette en franc\xc3\xa8s), es tracta de bastonets durs de pa, moltes vegades buits per dins, sense llevat. Aquests bastonets s\xc3\xb3n diferents dels susaml\xc4\xb1 \xc3\xa7ubuk (bastonets de s\xc3\xa8sam) i els tuzlu \xc3\xa7ubuk (bastonets amb sal grossa), ambdues varietats tamb\xc3\xa9 molt comunes i arrelades a la cultura culin\xc3\xa0ria de Turquia. Tamb\xc3\xa9 existeixen galetes tipus fulla, dites yaprak._NEWLINE_Finalment hi ha bescuits dol\xc3\xa7os, similar a les dolses, que s\'anomenen gevrek. Hi ha gevrek amb panses, avellanas, an\xc3\xads i altres fruites i nous. El gevrek es prepara gaireb\xc3\xa9 com un pa baguette, es posa al forn amb els seus ingredients de sabor (panses, avellanes, etc.) dins de la seva massa i una vegada cuit talla a llesques. Despr\xc3\xa9s d\'enllescats, els gevrek s\'enfornen poler segona vegada. No s\'ha de confondre aquest gevrek amb el seu hom\xc3\xb2nim en turc que significa "simit" a \xc4\xb0zmir i entorn d\'aquesta ciutat.'